ກະຊວງ ຍທຂ ຜັນຂະຫຍາຍເນື້ອໃນ ກອງປະຊຸມວຽກງານກວດກາທົ່ວປະເທດ ປະຈຳປີ 2017
ໃນຕອນເຊົ້າເວລາ 8:30 ຂອງວັນທີ 27 ມີນາ 2018 ຢູ່ທີ່ຫ້ອງປະຊຸມໃຫຍ່ເບີ 1 ກະຊວງໂຍທາທິການ ແລະ ຂົນສົ່ງ ໄດ້ເປີດກອງປະຊຸມ ຜັນຂະຫຍາຍເນື້ອໃນ ກອງປະຊຸມວຽກງານກວດກາທົ່ວປະເທດ ປະຈຳປີ 2017 ຂຶ້ນຢ່າງເປັນ ທາງການ ໃຫ້ກຽດເປັນປະທານຮ່ວມ ສະຫາຍ ນາງ ວິໄລຄຳ ໂພສາລາດ, ຄະນະປະຈຳພັກ, ປະທານຄະນະກວດກາ ພັກກະຊວງ, ຮອງລັດຖະມົນຕີ ກະຊວງ ຍທຂ ແລະ ສະຫາຍ ປອ. ດາວບົວລະພາ ບາວົງເພັດ ຮອງປະທານ ຄະນະກວດກາສູນກາງພັກ. ສະຫາຍ ຈັນຕຸລາ ພະນະລາສີ, ຄະນະພັກກະຊວງ, ຮອງປະທານຄະນະກວດກາພັກ ກະຊວງ, ຫົວໜ້າກົມກວດກາ, ມີສະຫາຍພະນັກງານກວດກາທີ່ມາຈາກບັນດາກົມ, ກອງ, ສະຖາບັນ, ລັດວິສາຫະກິດ ອ້ອມຂ້າງກະຊວງເຂົ້າຮ່ວມທັງໝົດ 70 ສະຫາຍ, ຍິງ 18 ສະຫາຍ.
ກອງປະຊຸມໄດ້ຮັບຟັງ ການລາຍງານບົດສະຫຼຸບຕີລາຄາວຽກງານກວດກາປະຈຳປີ 2017 ແລະ ທິທາງແຜນການ ປີ 2018 ຂອງຄະນະພັກກະຊວງ, ຮັບຟັງບົດໂອ້ລົມຂອງສະຫາຍ ປອ. ບຸນທອງ ຈິດມະນີ ກຳມະການກົມການເມືອງ ສູນກາງພັກ, ເລຂາທິການສູນກາງພັກ, ຮອງນາຍົກລັດຖະມົນຕີ, ປະທານຄະນະກວດກາສູນກາງພັກ ຫົວໜ້າອົງການ ຕ້ານການສໍ້ລາດບັງຫຼວງ ແລະ ອົງການກວດກາລັດຖະບານຕໍ່ກອງປະຊຸມວຽກງານກວດກາທົ່ວປະເທດປະຈຳປີ 2017, ບົດແນະນຳເພີ່ມເຕີມ ເລກທີ04/ຄກສພ, ລົງວັນທີ 5 ມັງກອນ 2018 ກ່ຽວກັບສິດຕົກລົງ ວິໄນຂັ້ນກ່າວເຕືອນ, ປ່ຽນແປງ ຫຼື ລົບລ້າງຮູບການວິໄນຂອງຄະນະກວດກາພັກຂັ້ນເມືອງ ແລະ ທຽບເທົ່າ ຂຶ້ນໄປ, ຂໍ້ກຳນົດ ເລກທີ05/ຄກສພ, ລົງວັນທີ 5 ມັງກອນ 2018 ວ່າດ້ວຍການຕິດຕາມ, ການຈັດຕັ້ງປະປະຕິບັດຜົນກວດກາ, ບົດແນະ ນຳກ່ຽວກັບການດຳເນີນຄະດີການສໍ້ລາດບັງຫຼວງ ທີ27/ອກລ, ລົງວັນທີ 30 ມັງກອນ 2018, ບົດແນະນຳ ຂອງອົງການກວດກາລັດຖະບານ ກ່ຽວກັບການກວດກາຕາມຜົນກວດສອບ ເລກທີ36/ອກລ, ລົງວັນທີ 5 ມັງກອນ 2018 ແລະ ບົດປາຖະກະຖາເນື່ອງໃນໂອກາດວັນຕ້ານການສໍ້ລາດບັງຫຼວງສາກົນຄົບຮອບ 14 ປີ.
ກອງປະຊຸມໄດ້ດຳເນີນໄປເປັນເວລາ 2 ວັນ ແລະ ໄດ້ປິດລົງໃນຕອນບ່າຍຂອງວັນທີ 28 ມີນາ 2018.
ກວດແກ້ໂດຍ ທ່ານ ແສງຈັນ ຫອມສີລາຮັກ
ຂຽນຂ່າວໂດຍ ທ່ານ ຈັນທະລາ ຂັນທະວີໄຊ